Reges Spartae
Velut collegium duorum regum Spartae fuit usque ad II saec. a.C.n., quorum alter e gente Eurypontidum, alter e gente Agiadum ortus esse debebat. Quae gentes ad duos fratres gemellos Heracleidas, id est ab Hercule originem trahentes, Eurysthenem, patrem Agiadum, et Proclem, patrem Eurypontidum, mythice referebantur. Genealogiae autem separatae erant (conubium inter se non habebant) nec fas erat alteram in regnum alteri succedere. Iam sexto saeculo a.C.n. potentia regum imminuebatur et summum imperium penes ephoros et gerusian (senatum) paulatim transferebatur. Reges exercitus ducere solebant atque sacra religionis tamquam summi sacerdotes administrare.